Savnet sau ga krøll for politiet
Bonden, som kjørte gjennom Volstadveien i Vestfossen, merket ikke at den dyrebare lasten var borte, og kjørte videre. Men politiet i Drammen var ikke lammet, og rykket ut for å komme sauen til unnsetning. Sauer er jo tross alt ålreite dyr. - Det er ikke akkurat vanlig, nei, men vi jobber jo med så mye trist at jeg tenkte jeg måtte ta med en sånn melding også. Og vi kan jo bare tenke oss hvordan det var for stakkars sauen, som plutselig fløy ut av bilen. På toppen av det hele hadde den forstoppelse, forteller en lattermild operasjonsleder Rune Hunshamar i Søndre Buskerud politidistrikt til VG Nett.Det viste seg at bonden hadde vært på vei til veterinæren med sauen sin, fordi den hadde forstoppelse. Politiet trodde imidlertid at det var en bonde som bodde rett i nærheten som hadde mistet sauen. - Vi prøvde å legge to og to sammen, men det ble ikke fire denne gangen. Heldigvis viste han handlekraft og kunne ta vare på sauen til eieren meldte seg, forteller Hunshamar. Men med fårikål-sesongen godt i gang, fryktet politiet at en ulv i fåreklær kunne komme til å utgi seg for eier. «Ad. sau. Om noen har mistet en sau, og savner den, samt kan gi en god beskrivelse av den, kan politiet kontaktes på 02800». - Det er jo slaktetid i disse dager, og vi fryktet at noen kunne la seg friste, så vi tenkte at vi måtte be om en skikkelig beskrivelse. Bonden kunne fortelle at han hadde gule og grønne øremerker, og det stemte, forteller operasjonslederen.Det viste seg også at sauen kom seg uskadet fra dramaet - vel å merke med unntak av forstoppelsen. Dermed kunne Hunshamar på Twitter konstatere at gjeteoppdraget var avsluttet og at den fårete historien fikk en lykkelig slutt: «Ad. Sau: Eier meldt seg og gjenforent med sauen. Sauen ikke skadet av fallet, bringes til vetrinær gr forstoppelse, som sikkert er ille nok» På spørsmål om hvorfor sauen forsvant ut av bilen, er han imidlertid litt ullen. - Det kan ha vært noe feil med døra. Det skjedde i en 90 graders sving, så den kan ha fløyet opp. Som vi pleier å si, politiet vil ikke spekulere i hvordan sauen kom seg ut av bilen, sier operasjonsleder med en latter.
Bonden var på vei til veterinæren da bakdøra på bilen åpnet seg og sauen hans falt ut. Dermed måtte politiet ut og gjete.